Barloworld in hof gedaag oor ras-afleggings(Argieffoto) Solidariteit het Maandag aangekondig dat hy ’n dringende aansoek tot die arbeidshof sal bring om onregverdige afleggings deur Barloworld Equipment Suid-Afrika te stuit. Dit volg nadat Barloworld vanaf 17 Augustus ’n kennis van die beëindiging van indiensnemingskontrakte aan geselekteerde werknemers gestuur het. Volgens die seleksiekriteria van Barloworld se afleggingsproses, speel ras ’n pertinente rol in die oorweging van werknemers vir aflegging en word dit selfs bo die aantal jare diens van ’n werknemer gestel. Daar is ook geen behoorlike konsultasieproses gevolg oor die seleksiekriteria nie en geen vakbond, werknemer of verteenwoordiger is by die samestelling van dié kriteria betrek nie. Dit het ook aan die lig gekom dat daar voortgegaan is met die proses om werknemers af te lê ten spyte daarvan dat daar tans verskeie poste by die maatskappy vakant is. “Dit is skokkend dat ’n maatskappy só teen lojale werkers met jarelange diens kan diskrimineer. Swart werkers word ooglopend deur die prosesse bevoordeel ten koste van hul wit, bruin en Indiër kollegas wat langer by die maatskappy werksaam is,” sê Willie Venter, adjunkhoofsekretaris van metaal- en ingenieurswese by Solidariteit. Solidariteit voer aan dat die afleggingsproses, soos gevolg deur Barloworld, onregverdig en diskriminerend van aard is en is van mening dat alle afleggings onmiddellik herroep moet word sodat alle betrokke partye tot ’n behoorlike konsultasieproses kan terugkeer om sodoende ’n billike en regverdige uitkoms te bewerkstellig. “Hierdie optrede van Barloworld is onaanvaarbaar en kan nie net gelate aanvaar word nie. Solidariteit sal alles in sy vermoë doen om die huidige proses te stuit en sal nie toelaat dat maatskappye onbillik optree en rasgebaseerde afleggings maak ten koste van ander lojale werknemers nie,” het Venter bygevoeg.